Dva su sata poslijepodne. Nad Rovinjem je vedro, sunčano, temperatura 17°C, u Zagrebu je samo dva stupnja niže. Mala je to razlika, ali dolje puše vjetar 2,8 m/s i s uvale Valdibora nosi miris mora.

Tamo negdje iza leđa, na jugoistoku, od male zračne luke Vrsar tutnji Lycoming AEIO-540, šestcilindarski motor, 325 KS. Zvuk se probija zrakom... približava se. Tu je!

Corvus Racer 540, niskokrilac, akrobatski zrakoplov prelijeće preko Obale palih boraca, ravno drži putanju i probija se dublje kroz uvalu Valdibora, a onda se na sredini uvale pod kutom od 90 penje put neba. Legenda Air Racinga Péter Besenyei (57) izvodi trikove u zraku o kojima samo možete sanjati. Kad bi to mogao izvesti mali Dash 8 Croatia Airlinesa, putovanja bi bila puno zanimljivija...

Očekujemo do 80.000 ljudi

“Umjetnici u zraku”, tako ih je nazvao Tomislav Popović, član uprave Adris grupe i direktor Maistre, a Besenyei je opravdao tu titulu kada je nad Rovinjem izveo spektakularan demonstracijski let kao uvod u drugu utrku SP-a koja će se održati 12. i 13. travnja. Mjesec dana prije utrke na službenom predstavljanju okupili su se glavni akteri manifestacije, piloti Peter Besenyei, višestruki prvak i ‘godfather’ Air Racea (‘kum’ ili sretniji prijevod ‘otac’), bivši prvak Hannes Arch te Matthias Dolderer. Uz njih utrku je predstavio direktor Air Racea Erich Wolf, zatim Tomislav Popović kao član Uprave Adris grupe i direktor Maistre te istarski župan Valter Flego, gradonačelnik Rovinja Giovanni Sponza uz ministra turizma Darka Lorencina.

Foto: Nel Pavletić

– Sezonu smo 2009. završili u Barceloni i dolazak u Rovinj naš je simboličan povratak na Mediteran. Zbog velikog zanimanja za avijaciju u ovim krajevima i zbog sjajne destinacije očekujemo između 60 i 80 tisuća ljudi – komentirao je direktor Wolf.

Objašnjava da će tijekom cijelog tjedna grad biti u znaku Air Racea. U petak 11. travnja je i testna vožnja pa će parada početi i prije same utrke. Dodao je kako lokacija u Istri neće biti atraktivna samo za gledatelje nego i za pilote koji uživaju u izazovima. Austrijanac Hannes Arch, drugoplasirani u prvoj utrci sezone u Abu Dhabiju, dodao je:

– Imate uvjete s kojima se još nismo susreli, primjerice bura. I ruta je drugačija, inače vozimo dva kruga, a tu ćemo voziti jedan po principu tamo i nazad. Staza je i vrlo uska, u zraku će biti gužva, a zbog samo jednog pokreta možete izgubiti utrku – kazao je te objasnio kako je za njega ovo domaća utrka jer je Austrija blizu, a Austrijanci su veliki obožavatelji Air Racea.

– Doći će me gledati prijatelji i moji navijači, bit će to poseban trenutak.

Na ‘đir’ povezem i ženu

Složili su se da, osim izazova, Rovinj pilotima nudi i prekrasan pogled, kažu, to se vidi... a otkuda bolje nego iz aviona. Koliko ima istine u tome, pokazuje i reakcija Mađara Pétera Besenyeija (57) pri dolasku na Mediteran. “Vau”, bilo je sve što je mogao sročiti. Leti 42 godine, od svoje petnaeste. Kao dijete živio je pored aerodroma u Budimpešti, a buka mu nije smetala, dapače zaljubio se u taj zvuk. Osim avijacije, hobi su mu autoutrke, skijanje, skakanje s padobranom, ribolov i fotografiranje zbog čega ga je pogled na Rovinj posebno očarao.

– Čim sam poletio na testnu vožnju iznad Rovinja, odmah sam ga morao fotografirati – kazao je Péter koji ima pozicije za koju bi fotografi ‘ubili’.

– Osim fotoaparata, na ‘đir’ povezem i ženu Tünde koja je mi je najvažnija osoba u životu, ali i djecu, no oni nemaju interesa za zrakoplovstvo.

Foto: Nel Pavletić

Péter je bio pobjednik prve sezone Red Bull Air Racea 2003., ukupno je pobjeđivao na osam utrka, a 25 puta bio je na postolju. Godine 2001. sudjelovao je u sastavljanju pravila za Air Race, a danas radi kao testni pilot u budimpeštanskoj zračnoj luci. Okreće u zraku male avione, možda je isto probao i s velikima, s boeinzima?

– Jednom jesam, ali pssst... nemojte nikome reći – pogledao nas je značajno, a onda se nasmijao i objasnio kako je o tome razmišljao, ali ti avioni ipak nisu građeni za ‘spinove’.

Tvorac je jednog od najpoznatijih trikova Air Racea. Godine 1984. izmislio je tzv. knife-edge spin (“okret na oštrici noža...”), a 2001. u Budimpešti proletio je ispod Lančanog mosta nad Dunavom – naglavačke. Novih ideja nikad mu ne ponestaje.

– Za mene je Air Race poput glazbe. Kao da svirate. Inspiracije za nešto novo uvijek imate – slikovito je objasnio Péter i dodao da su regulacije i pravila ipak manje umjetnički...

>> Priču donosi sportski tjednik Max!

>> Mjesec dana do Red Bull Air Race Svjetskog prvenstva u Rovinju